CELEX: 62019TN0132
Language: sl
Date: 2019-02-26 00:00:00
Title: Zadeva T-132/19: Tožba, vložena 26. februarja 2019 – Ashworth/Parlament

29.4.2019   
            
            
               SL
            
            
               Uradni list Evropske unije
            
            
               C 148/56
            
         
      Tožba, vložena 26. februarja 2019 – Ashworth/Parlament
      (Zadeva T-132/19)
      (2019/C 148/55)
      Jezik postopka: francoščina
      
         Stranki
      
      
         Tožeča stranka: Richard Ashworth (Lingfield, Združeno kraljestvo) (zastopnika: A. Schmitt in A. Waisse, odvetnika)
      
         Tožena stranka: Evropski parlament
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  to zadevo združi z zadevo, ki jo je predložil Salvador Garriga Polledo in 45 drugih zoper Evropski parlament 19. februarja 2019 (zadeva T-102/19), na podlagi člena 68 Poslovnika Splošnega sodišča zaradi povezanosti obeh zadev;
               
            
                  —
               
               
                  po potrebi kot ukrep procesnega vodstva ali pripravljalni ukrep Evropskemu parlamentu naloži, naj predloži mnenja, ki naj bi jih izdala pravna služba Evropskega parlamenta 16. julija 2018 in 3. decembra 2018, ne glede na točen datum, vendar vsekakor pred sprejetjem Sklepa predsedstva Evropskega parlamenta z dne 10. decembra 2018 o spremembi Izvedbenih ukrepov v zvezi s Statutom poslancev Evropskega parlamenta (UL 2018, C 466, str. 8, v nadaljevanju: Izvedbeni ukrepi);
               
            
                  —
               
               
                  razglasi ničnost zgoraj navedenega sklepa, ki ga je sprejelo predsedstvo Parlamenta 10. decembra 2018 o spremembi Izvedbenih ukrepov v zvezi s Statutom poslancev Evropskega parlamenta v delu, v katerem je spremenjen člen 76 Izvedbenih ukrepov (uvodni izjavi 5 in 6, člen 1(7) in člen 2 v delu, v katerem se nanaša na člen 76 Izvedbenih ukrepov, zgoraj navedenega sklepa) oziroma v delu, v katerem je določena dajatev v višini 5 % od pokojnine, ki se začne izplačevati 1. januarja 2019, oziroma če ni mogoče šteti, da se zgoraj navedene elemente lahko loči od ostalega izpodbijanega akta, razglasi ničnosti zgoraj navedenega sklepa v celoti;
               
            
                  —
               
               
                  Parlamentu naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja pet tožbenih razlogov.
      
                  1.
               
               
                  Prvi tožbeni razlog se nanaša na nepristojnost ratione materiae predsedstva.
                  
                              —
                           
                           
                              prvič, izpodbijani akt je bil sprejet v nasprotju s Statutom poslancev Evropskega parlamenta, ki je bil sprejet s Sklepom Evropskega parlamenta z dne 28. septembra 2005, 2005/684/ES, Euratom (UL 2005, L 262, str. 1) (v nadaljevanju: Statut). Izpodbijani akt je med drugim v nasprotju z določbami člena 27 Statuta, ki nalaga ohranitev „pridobljenih pravic“ in „pravic, ki se pridobivajo“;
                           
                        
                              —
                           
                           
                              drugič, izpodbijani akt uvaja davek z določitvijo posebne dajatve v višini 5 % nominalnega zneska pokojnine, čeprav uvedba davka na podlagi člena 223(2) PDEU ne spada v pristojnost predsedstva.
                           
                        
            
                  2.
               
               
                  Drugi tožbeni razlog se nanaša na kršitev postopka.
                  
                              —
                           
                           
                              prvič, predsedstvu se očita, da je izpodbijani akt sprejel brez upoštevanja pravil, ki kih določa člen 223 PDEU;
                           
                        
                              —
                           
                           
                              drugič, izpodbijani akt ni zadostno obrazložen in je v nasprotju tako z obveznostjo obrazložitve iz člena 296, drugi odstavek, PDEU in členom 41(2)(c) Listine Evropske unije o temeljnih pravicah.
                           
                        
            
                  3.
               
               
                  Tretji tožbeni razlog se nanaša na kršitev pridobljenih pravic in pravic, ki se pridobivajo, ter načela legitimnih pričakovanj.
                  
                              —
                           
                           
                              prvič, izpodbijani akt krši pridobljene pravice in pravice, ki se pridobivajo, ki izhajajo iz splošnih pravnih načel in iz Statuta, ki izrecno določa, da se ohranijo „v polnem obsegu“ (člen 27);
                           
                        
                              —
                           
                           
                              drugič, izpodbijani akt je v nasprotju z načelom legitimnih pričakovanj.
                           
                        
            
                  4.
               
               
                  Četrti tožbeni razlog se nanaša na kršitev načel sorazmernosti, enakega obravnavanja in prepovedi diskriminacije.
                  
                              —
                           
                           
                              prvič, poseg v pravice tožečih strank ni sorazmeren glede na cilje izpodbijanega akta;
                           
                        
                              —
                           
                           
                              drugič, izpodbijani akt je treba razglasiti za ničen zaradi kršitve načel enakega obravnavanja in prepovedi diskriminacije.
                           
                        
            
                  5.
               
               
                  Peti tožbeni razlog se nanaša na kršitev načela pravne varnosti in neobstoj prehodnih določb.
                  
                              —
                           
                           
                              prvič, izpodbijani akt je v nasprotju z načelom pravne varnosti, ker ima neupravičeno tudi retroaktivne učinke;
                           
                        
                              —
                           
                           
                              drugič, z izpodbijanim aktom je kršeno načelo pravne varnosti, ker niso bili sprejeti prehodni ukrepi.